text:
Al è timp fin ai 24 di Novembar par iscrivisi al concors leterari “Zâl par furlan” organizât dal Comun di Spilimberc cu la poie de Agjenzie Regjonâl pe lenghe furlane, de Provincie di Pordenon e de Societât Filologjiche Furlane, dal istitût ladin furlan “pre Checo Placerean” e de Union scritôrs furlans.
Rivât ae cuinte edizion, il concors al propon un bant in plui sezions, che a varan di vê dutis la carateristiche di ispirâsi al gjenar dal “zâl”: une pes contis, une pes contis a fumuts e une pes scuelis.
A son previodûts 3 premis pe categorie des contis e 3 premis pe categorie dai fumuts: al prin classificât par ognidune des dôs al è di 800 euros. Cun di plui al è previodût un premi ancje pe categorie de scuele.
I autôrs a concedin a gratis ae Aministrazion Comunâl di Spilimberc il dirit di opzion pe eventuâl stampe in prime edizion des oparis, autorizant a titul gratuit la publicazion su rivistis, gjornâi, sîts internet o la lôr esposizion in mostris.
Cun di plui i concorints si impegnin a no presentâ i stes elaborâts a altris concors e a no fâ viodi lis stessis oparis a editôrs o agjents fin che no si siere la manifestazion.
Dutis lis informazions e la modulistiche par partecipâ a son sul sît www.comune.spilimbergo.pn.it ❚
✒ Redazion
Zâl par furlan, inmò cualchi setemane par partecipâ............
Al è timp fin ai 24 di Novembar par iscrivisi al concors leterari “Zâl par furlan” organizât dal Comun di Spilimberc cu la poie de Agjenzie Regjonâl pe lenghe furlane, de Provincie di Pordenon e de Societât Filologjiche Furlane, dal istitût ladin furlan “pre Checo Placerean” e de Union scritôrs furlans.


c: text/html

text:
La sielte di cjalâ a lis gnovis tecnologjiis par matignî i rapuarts cui furlans tal mont e je dal sigûr positive.
Ancje Ente Friuli nel Mondo al à tai ultins mês slargjade la ufierte e dongje dal sît istituzionâl www.friulinelmondo.com al propon ancje altris oportunitâts.
MASSE POCJE LENGHE FURLANE_ Restant un moment sul sît però o scugnìn rilevâ che la lenghe taliane e je la lenghe principâl par podê lei lis news e lis diviersis informazions.
Stes discors ancje sul profîl Facebook che l’Ent al à screât chest an: la plui part de comunicazion e je par talian, ancje se ogni tant no mancjin inglês, spagnûl, ma di furlan o pensìn che a ‘nt sedi simpri masse pôc. Ogni tant al ven butât li alc (pocjis peraulis, juste un salût) in lenghe furlane, ma al è evident dal lessic e de grafie doprâts che l’operadôr al à pôc e nuie paronance dal furlan. Isal pussibil che la comunicazion direte e interative suntun social network e sedi gjestide di int che no sa la lenghe autoctone de nestre regjon e une des fondis dal Ent?
Ma la novitât plui delicade e je dal sigûr il cors di lenghe furlane.
IL PRIN OSTACUL_ Stant che ancje i rilevaments plui o mancul uficiâi a puartin in evidence che e je une vore di curiositât e gole di cognossi miôr la lenghe furlane di bande des gnovis gjenerazions di dissendents furlans, al sarès miôr vê plui atenzion tal proponi imprescj didadics pal insegnament a distance.
La impostazion dal cors tignût dal prof. Fausto Zof e previôt par cui che al decît di seguî lis lezions za une paronance de lenghe furlane almancul fevelade e chest nol è un probleme di pôc. No si à di dismenteâ che i destinataris dal cors a son in dut il mont e probabilmentri buine part di chescj a àn une prime lenghe che no je ni il furlan ni nancje il talian: i furlans, a seconde de tiere dulà che a son rivâts ator pal mont a àn imparade la lenghe dal puest che e pues jessi inglês, spagnûl, francês… volê puartâ indevant un progjet di insegnament de lenghe furlane a un public cussì diversificât al à dibisugne di tignî cont di chest aspiet. Se no il pericul al è chel di realizâ un prodot che al riscje di creâ une ilusion («furlans pal mont, us insegnìn la lenghe furlane») ma tal concret al devente dificil di seguî parcè che il student che si svicine al cjate un prin mûr no di pôc.
UN ALTRI LIMIT_ Il secont aspiet al è la metodologjie didatiche: il cors nol previôt une interazion dinamiche cul docent, ven a stâi, a son sì i esercizis (ancje chei za des primis lezions dome par furlan), ma il student che al à dibisugne di un sclariment imediât nol à cualchi ore dulà che il docent al pues rispuindi subit ai siei dubis. La Rêt e jude une vore a difondi informazions, no dome par chel che al à voie di furnî un servizi, ma ancje par chel che al à voie di cjatâ modei di riferiment par capî cemût impostâ un cors a distance: cence lâ masse lontans par viodi cemût che a son insegnadis chês altris lenghis cun tecnichis «a distance», baste restâ a Gurize dulà che il cors di Relazions publichis de Universitât dal Friûl al previôt un numar di oris dulà che il docent al è colegât e a disposizion imediade dai students che a seguissin lis lezions: baste viodi sul sît http://rpol.uniud.it/info/ dulà che no dome al è un docent disponibil cun skype, ma ancje un tutor che si zonte par une assistence dal vîf cun oraris definîts par garantî une reâl e imediade interazion cul student.
NOL È AVONDE_ Duncje la intezion di realizâ un cors a distance e je buine, ma nol baste meti on line dome videos regjistrâts e schedis di esercizis dome inte lenghe che, no vin di dismenteâ, la plui part di chei che a podaressin jessi i students no cognossin (se no, no domandaressin di imparâle). Ma al covente diviersificâ prin di dut la ufierte des lenghis di partence parcè che tantis a son lis lenghis dai paîs dulà che i furlans a son emigrâts. E po dopo, meti a disposizion un docent che al podedi fevelâ cui students. Nol baste un click par insegnâ une lenghe.
Redazion
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +

robotstxt: allowed

filter: keep


text:
Dario Zampa nol à dal sigûr bisugne di jessi presentât lu cognossin ducj sedi i furlans di chenti, sedi chei che a son emigrâts. La sô cariere artistiche e je pardabon lungje e siore, al è stât il protagonist e al à creât une vore di spetacui musicâi e televisîfs. Pe television, une des robis plui impuartantis che al à fat, e je dal sigûr une serie di documentaris zirâts jenfri i emigrants te Americhe dal sud: Bolivie, Paraguai, Venezuele, e vie indevant. In ogni pontade al contave la storie di un personaç talian emigrât in Sud Americhe, lant a viodi il puest dulà che si jere trasferît e cemût che e jere cambiade la sô vite. Dario Zampa ju cognòs ben i emigrâts, chei che agns indaûr a àn lassât la nestre tiere, ma ancje chei che a vegnin chenti di altris bandis dal mont. “Cui che par prin al à cûr di lassâ il so paîs, che al rive a lassâ la sô tiere, al è la part miôr de societât, chê plui ative, che e à plui snait: baste pensâ ce tante strade che a àn fat i furlans tal forest” al dîs. La ultime trasmission che al à fat par Telefriuli e je Friûl 2036: 20 pontadis ladis in onde dai 3 di Març ai 9 di Lui la sabide daspomisdì. Finalmentri une trasmission che no fevele dome di tradizions, ma che e cjale indevant e e pense a cemût che e sarà la nestre regjon fra trente agns. “La trasmission e jere stade pensade par jessi trasmetude tal 2006, trente agns daspò dal taramot. In chescj trente agns o vin fat sù i mûrs, tai trente agns che a vegnin o vin di fâ sù i furlans!” al dîs Zampa. Friûl 2036 al à metût dongje aes parts in studi, lis intervistis fatis ai sorestants, ae int comun e ai imigrâts cul obietîf di resonâ insiemit sul futûr de nestre identitât, de nestre lenghe e de nestre tiere. Par Zampa al è impuartant rivâ a fâ capî ai imigrâts dulà che a son vignûts a stâ, cualis che a son lis carateristichis dal Friûl. “La int foreste che o vin intervistât, e jere braurose di fâsi sintî a fevelâ par furlan, di fâ viodi che e je integrade. No si sintin obleâts a imparâ la nestre lenghe, a sielzin lôr di fâlu parcè che a capissin che ur conven. Un non par ducj? Daniel Samba, lui sì che al à capît subit la impuartance des identitâts, lui il Friûl si lu gjolt, no lu subìs”.
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Cjarte di identitât eletroniche – C.I.E.
Dai 18 di Mai dal 2018 il Comun di Talmassons al dâ fûr la Cjarte di identitât eletroniche.
La cjarte di identitât e je il document che al ateste la identitât di une persone.
Se nol è specificât in maniere diferente, la cjarte di identitât dade fûr ai citadins talians e je valide ancje pal espatri tai Paîs de aree Schengen.
De date di emission de C.I.E. il Comun di Talmassons NOL darà plui fûr cjartis di identitât di cjarte, a part i câs di reâl e documentade urgjence segnalade di chei che le domandin par motîfs di salût,
viaç, consultazion eletorâl e partecipazion a concors o garis publichis, come previodût de circolâr n. 8/2017 dal Ministeri dal Interni.
NO si pues sostituî il document di identitât di cjarte inmò valide cu la C.I.E.
Lis cjartis di identitât dadis fûr in cjarte a restin validis fin ae scjadince.
Document di identitât di cjarte
Normativis principâls di riferiment: test unic des leçs di Sigurece publiche (R.D. 18.06.1931, n. 773 e modifichis sucessivis e zontadis). Leç dai 21.11.1967 n. 1185 "Normis sui passepuarts".
Descrizion dal servizi: e ven dade fûr a ducj i citadins talians e forescj e e à validitât par dîs agns pai maiôrs di etât. Pai minôrs di 3 agns la validitât e je di 3 agns.
Pai minôrs dai 3 ai 18 agns la validitât e je di 5 agns.
A partî dai 26 di Jugn dal 2012 i minôrs che a viazin a àn di vê ognidun il propri document di viaç individuâl e no puedin duncje jessi scrits sul passepuart dai gjenitôrs.
La cjarte di identitât e je valide pal espatri tai paîs de U.E. e in chei dulà che a son acuardis internazionâi.
Ai citadins forescj che a àn un permès di permanence regolâr e ven dade fûr cence validitât pal espatri.
Si domande diretementri al Sportel dal Ufici anagrafe mostrant la cjarte di identitât scjadude o altri document di ricognossiment valit.
Se nol è chest, la identitât di chel che lu domande e à di jessi certificade di doi testemonis di maiôr etât che a vedin i documents valits.
La sprolungje si pues fâle 180 dîs prime de scjadince.
Il stât civîl nol ven plui indicât se no su richieste specifiche dal interessât.
Recuisîts eventuâi domandâts:
- vê la residence (o il domicili tal comun, vint vude la conferme dal Comun di residence)
- jessi iscrits A.I.R.E.
Documents di presentâ: pe emission o rinovazion
1. par citadin talian e comunitari di maiôr etât:
3 fototessaris compagnis e resintis
Document di ricognossiment valit, o cjarte di identitât scjadude, o doi testemonis di maiôr etât cun document di ricognossiment valit.
2. Par citadin talian cun fîs minôrs:
3 fototessaris compagnis e resintis
Declarazion di vê l’assens dal om/femine o dal convivent su model prestampât, o mostrâ il permès dal Judiç tutelâr.
Tal câs di doi gjenitôrs separâts o divorziâts al covente l’assens di chel altri gjenitôr o copie de sentence di divorzi o separazion di dulà che al risultedi l’assens pal espatri. Se no si à chel scrit chi parsore si à di mostrâ il permès dal Judiç tutelâr.
3. Par citadin talian interdet o inabilitât:
3 fototessaris compagnis e resintis
Richieste e declarazion fate dal tutôr o curadôr.
4. Par citadin forest:
3 fototessaris compagnis e resintis
Permès di permanence o cjarte di permanence in cors di validitât.
Tal câs che e vignedi pierdude o robade par vê il duplicât si à di presentâ denunzie fate ai Carabinîrs o ae Autoritât di Publiche sigurece.
Servizi a domicili
Pes personis che par motîfs fisics no puedin presentâsi tal Ufici Anagrafe al è pussibil domandâ l’emission o la rinovazion de cjarte di identitât presentant la documentazion domandade midiant tierçs.
Cost dal servizi: 5,42 euro
Cu la jentrade in vore dal D.L. 112 dai 18 di Jugn dal 2008 relatîf aes “Disposizions urgjentis pal disvilup economic, la semplificazion, la competitivitât, la stabilizazion de finance publiche e la perecuazion tributarie”,
a partî dai 26 di Jugn dal 2008 e je stade sprolungjade la validitât de cjarte di identitât di cinc a dîs agns.
Cu la jentrade in vore dal D.L. n. 5 dai 09/02/2012, art. 7, i documents di identitât burîts fûr a partî dai 10/02/2012 a varan scjadince tal dì e tal mês di nassite dal titolâr, subit dopo de scjadince che e sarès previodude pal document stes.


text:
LENGHIS
Ce che al è Lenghis
Lenghis al è une plateforme didatiche pal insegnament e l’aprendiment des lenghis in forme contrastive, metintlis a confront, cul mieç informatic, realizade dal Centri di Linguistiche Aplicade Agnul Pitane (CLAAP), cul finanziament e cu la colaborazion de Agjenzie Regjonâl pe Lenghe Furlane (ARLeF). Al è util in particolâr pe lenghe furlane.
Lenghis al è in stât di gjenerâ une schirie di ativitâts di laboratori linguistic, chês plui classichis, intor di un o plui tescj te stesse lenghe o in lenghis diferentis e in forme multimediâl, cun peraule, imagjin e vôs.
Al à une Biblioteche organizade in plui dissiplinis, categoriis e nivei di scuele, potenzialmentri infinide, in fieri, par cumò furnide massime di schedis didatichis, pensade in funzion dal Laboratori linguistic.
Lenghis al intint di sei un jutori sussidiari ai insegnants pal insegnament de lenghe furlane, ma tal contest dal insegnament di plui lenghis. In gracie che al pues sei difondût vie Internet, al pues rivâ in ogni scuele e in ogni cjase, cence scugnî sopuartâ i coscj de cjarte stampade e de sô difusion.
Stant che Lenghis al è bon par cualsisedi lenghe, si è fate ancje une edizion pe lenghe greghe, in colaborazion cul Kέvtpo Eλλnvιkoύ Πoλιtισuoύ (Centri di Culture Greghe) di Santorini e si previôt di fândi une ancje pe lenghe sarde.
Cui che o sin
La societât cooperative Claap si ocupe di realizâ struments di linguistiche computazionâl, prodots informatics e di editorie e di furnî servizis a supuart des lenghis minorizadis e in particolâr de lenghe furlane.
Nassût tal 2012, il CLAAP al è stât costituît di un grup di professioniscj cun esperience tal cjamp scolastic e tal cjamp de linguistiche e de linguistiche computazionâl che a àn ispirade, ideade e sostignude la normalizazion de lenghe furlane e che a àn contribuît a realizâ i plui impuartants imprescj informatics pal Furlan: il Grant Dizionari Bilengâl Talian Furlan (GDB TF), il Coretôr Ortografic Furlan (COF), il Dizionari Ortografic Furlan (DOF), il tradutôr automatic talian-furlan Jude e il Corpus informatizât de lenghe furlane.
Plan editoriâl e Comission Didatiche
La Comission Didatiche Lenghis-Ladint (CODLL) e je une comission de Agjenzie Regjonâl pe Lenghe Furlane (ARLeF) istituide tal 2018 par realizâ un plan di editorie didatiche: la publicazion sistematiche, de scuele di infanzie fin a dute la scuele dal oblic, des schedis eletronichis su la plateforme dal program Lenghis-Ladint, che si puedin difondi vie web e che a corispuindin aes pagjinis dai manuâi di test di ogni dissipline, des leturis aes matematichis, des siencis a storie e gjeografie e v.i.
Lis schedis a curin l’aprendiment de lenghe furlane, taliane e inglese in gjenar e intal lengaç tecnic-specialistic di ogni dissipline, intun contest di didatiche plurilinguistiche che si davuelç metint in corispondence i tescj tes trê lenghis intun spetri larc di ativitâts specifichis dal aprendiment linguistic. L’aprendiment dai contignûts dissiplinârs si davuelç inalore parie cul aprendiment dai lengaçs specifics furlans, talians e inglês che ju supuartin.
La CODLL e je costituide di insegnants che a riferissin al CLAAP e a DOCUSCUELE, che a son lis dôs entitâts che le àn costituide par sei ricognossude de ARLeF.


text:
Mostre fotografiche su 20 gleseutis
de Basse Furlane e de Istrie
A son fers alì di centenârs di agns, a cjalâ cidins e cence bati cei. Cualchidun di lôr al puarte intor il pulvin dai secui, cualchidun si à lassât fruiâ dal timp e de trascurance, cualchidun altri, invezit, al mostre inmò cun braùre dute la sô vivarositât. O fevelìn dai frescs che si puedin cjatâ a miârs tai mûrs des nestris glesiis: un tesaur di tecnichis e di colôrs sparniçât ator par dut il Friûl, cjalât tantis voltis cun indiference, cence viodi dal nâs a la bocje, come che si fâs cu lis robis di pôc, o che si à simpri vût sot dai voi.
Par chei che a àn gust di pierdisi ta chel univiers di storiis pituradis, dut câs, nol è simpri facil di cjatâ la maniere par jentrâ a dâ un cuc, stant che tantis di chestis struturis a son cuasi simpri sieradis e rivâ a fâsi vierzi la puarte al pues deventâ pardabon une imprese. Al è propite cul intindiment di dâi la pussibilitât di cognossi cualchidune di chestis ricjecis platadis che la associazion Ad Undecimum di S. Zorç di Noiâr e à realizât la mostre fotografiche “Affreschi senza confini”, indulà che a vegnin presentadis pituris realizadis jenfri Cuatricent e Cinccent in 10 gleseutis de Basse Furlane e, cun di plui, ancje in 10 realtâts de regjon istriane, di mût di mostrâ la continuitât e lis afinitâts di stîl dentri di doi teritoris che in chei agns a dipendevin dal Patriarcjât di Aquilee.
Jenfri i ciclis di frescs no si cjatin dome riclams al Vieri e al Gnûf Testament (une vore interessantis lis rapresentazions dal Judizi Universâl di Grîs di Bicinins e a Strassolt o ben chel di Visinade), ma ancje esemplis une vore origjinâi di comistion cul element profan (fra dutis, la danze macabre di Vermo/Beram): nol è un câs che tantis di chestis pituris nus sedin rivadis in stât di conservazion cuasi perfet, dal moment che a jerin stadis taponadis cu la cjalcine, par vie dai sogjets fintremai ofensîfs pe religjon.
Il progjet al è stât metût in pîts in gracie de colaborazion jenfri Regjon Friûl-Vignesie Julie, Comun di S. Zorç di Noiâr (dentri dal progjet Aqua/Aquae finanziât de Regjon), Sorintendence ai Bens culturâls di Triest, Regjon Istriane, Cjase dai frescs di Draguc´, Museu storic e navâl de Istrie. La mostre e je stade screade ai 25 di Avost e si podarà visitâle fin ai 28 di Setembar, li dal Antiquarium di Vile Dora, tai oraris di viertidure de biblioteche (di martars a vinars des 10 a buinore a un bot e des 2 e mieze dopomisdì aes 7 di sere; lunis dome dopomisdì e sabide a buinore) o dulinvie dai apontaments dal calendari culturâl estîf. Il progjet dut câs al larà indenant cu la realizazion di un catalic multilengâl e cul aprofondiment dai studis di altris frescs (il fotograf Gianfranco Abrami, che al à colaborât ae mostre, al à un archivi di 2600 gleseutis istrianis e dalmatis metût adun in plui di 20 agns). ❚
Serena Fogolini


text:
Graziadio Isaia Ascoli al pues jessi considerât il pari de glotologjie taliane, ma al è stât ancje une figure une vore impuartante pal disvilup dai studis su la lenghe furlane. La figure di Ascoli e i siei scrits ancjemò vuê a son fondamentâi par ducj chei che si interessin di linguistiche e di dialetologjie.
Tal 1873 al à fondât la riviste Archivio Glottologico Italiano, stampade ancjemò in zornade di vuê, dulà che, te introduzion al prin numar, si cjatin i siei Saggi ladini. In chest scrit Ascoli al met dongje e al confronte pe prime volte, tratantlis come lenghis che a àn une origjine comune, il furlan, il ladin dolomitic e il retoromanç fevelât in Svuizare. Si fevele di un grup linguistic unic e, dentri di chest, la lenghe furlane e je identificade tant che une varietât di ladin orientâl.
Ascoli al fâs une vore di esemplis par descrivi dal pont di viste fonetic no dome chestis trê varietât linguistichis, ma ancje tantis altris fevelis alpinis e subalpinis. In chest lavôr descritîf, il glotolic gurizan al marche soredut la presince di diviers elements fonetics conservatîfs e comuns aes fevelis alpinis, che lui stes al definìs “ladins”. Ascoli al cree cussì une sorte di “scjale di ladinitât”, dulà che dutis chestis fevelis si inserissin, intune posizion che e je leade ae presince o mancul di chescj elements. Insom a cheste scjale si cjatin propit il furlan, il ladin e il retoromanç.
Lis teoriis di Ascoli a àn dât inizi a chê che e je clamade “la cuestion ladine”, un dibatit une vore cognossût jenfri i esperts dal setôr, che tai agns al à cjapât dentri i plui grancj glotolics. Il pont centrâl de discussion al è stabilî se al baste vê in comun cualchi trat fonetic, par podê fevelâ di une profonde unitât linguistiche, storiche, etniche e vie indevant. Di un pont di viste dome sincronic, furlan, ladin e retoromanç si distacaressin di chês altris varietâts de Italie dal nord, par resons linguistichis e sociolinguistichis. Vuê però i esperts a tindin a inserî la “cuestion ladine” intun panorame storic plui larc: i elements che chestis trê lenghis a àn in comun, a saressin stâts presints ancje in altris varietâts de Italie Cisalpine, che tai agns però ju varessin pierdûts.
Cjatâ l’ecuilibri jenfri chestis dôs visions al è pardabon dificil, dal moment che dutis dôs a àn lis lôr fondis. In conclusion, si pues dî che lis varietâts consideradis “ladinis” par tradizion, a àn vût diviers leams linguistics cun chês altris varietâts de zone alpine, vuê però chestis trê lenghis a àn trats comuns ugnui, che chês altris no àn.
Federica Angeli
SPECIÂL. G. I. Ascoli: la nassite de cuestion ladine............
Graziadio Isaia Ascoli al pues jessi considerât il pari de glotologjie taliane, ma al è stât ancje une figure une vore impuartante pal disvilup dai studis su la lenghe furlane. La figure di Ascoli e i siei scrits ancjemò vuê a son fondamentâi par ducj chei che si interessin di linguistiche e di dialetologjie.


text:
Pietro Beinat al è furlan, di Manzan, ma al lavore a Milan, tal cjamp dal marketing. Stant fûr di cjase, al sint une vore la nostalgje pe sô tiere. E si sa, cuant che alc nus mancje, si inventisi di dut par visâsal. Lui al à fondât un grup su Facebook: «Chei che cjacarin dome par furlan ancje su feisbuc!!».
Nicola Guaran al studie inzegnerie a Triest, al à 22 agns, al è di Codroip. Cuant che, sgarfant su Fb, al à let di un grup che si clame «Il triestino è una lingua…il friulano un difetto di pronuncia» al à incrosât i voi. Ce robe? No i à pensât tant parsore è al è deventât il fondatôr dal grup «Il friulano è una lingua…il triestino un difetto di pronuncia». Al à metut a puest lis robis, insome.
Federico Pellizzari, invezit, al è un che i plâs ridi. Secont lui «J’ul bighe, no cjavei!». Ae nestre domande di tradusi il significât dal so grup, lui a là dit cussì: «Serve manico e non capelli, ma non prendetemi per un maniaco». Di fat, par fâus capî la sô specificazion, o vin di zontâ che al à fondât ancje il grup I vedrans, chel dal Agâr, chel dal Ramandul e chel che si intitule «Al bon imprest al sta sot di une buine lobie».
Ancje David De Colle al è un simpatic. Lui al zire la Italie par lavôr e al è restât impressionât di une robe in particolâr, lant ator par chês altris regjons: «Il bevi alc in compagnie al fâs part dal jessi furlans. Ma – al à contât – o soi restat mâl cuant che cualchidun si è ufindût parcè che jo o ai dit ‘no, lasse: o pai jo il zîr’». Cemût si fasial a cjalâ mâl un che ti ufrìs un tai? E alore, «Mior la a cjase a gjat che lasasi come cjans».
UNÎTS PAR AMÔR_Tantis storiis, tancj grups. Ducj unîts dal amôr pal Friûl, pe tiere e pe lenghe. Zovins, di 20-30 agns, che a sintin la dibisugne di stâ insieme, ancje dome virtualmentri, par une cause comune. E di discuti, cualchi volte su cuestions che a rivuardin la marilenghe e la sô tutele, cualchi volte dome par ridi o par cjoli vie cualchidun. E la int e rispuint ben aes iniziativis. Baste contâ il numar dai iscrits a chescj grups, che a cressin di dì in dì: plui di 6.400
a «Il friulano è una lingua…il triestino un difetto di pronuncia», 1.252 a «Mior la a cjase a gjiat che lasasi come cjans», 1.500 a «J’ùl bighe, no cjavei», plui di 4.700 a «Sosten la lenghe furlane», 4.300 a «Facebook translated in Friulian language».
Di segnalâ dal sigûr ancje l’ultin che o vin nomenât. Fondât di Andrea Brumat, 34 agns di Sant Vît, al à une cause specifiche. Al domande a ducj i amîs di sotscrivi un topic par convinci i programadôrs di Fb a tradusi il program par furlan. «O aprofiti par dî a ducj i furlaniscj di aderî a cheste cause – al à rimarcât Andrea – . Al è facil, a àn dome di copiâ il topic che jo o ripuarti sul grup e mandâ une e-mail ai programadôrs».
Ancje Michele Calligaris (che nus à domandât di dî che lui al è un «Guardianut», il sorenon di famee, par no confondilu cui tancj omonims di Romans dal Lusinç) al fâs lis robis par ben. Cul so «Sosten la lenghe furlane!» si è fat cognossi ancje in Spagne e in France. «O ai scrit a personis e grups catalans, bascs e bretons – al à contât – par fâur cognossi la nestre minorance. Lôr mi àn cjapât in simpatie e cumò o ai tancj iscrits ancje di fûr de Italie».
E no podevin dismenteâsi dai cjargnei! «Non semplici friulani, veri e propri carnici» al puarte la firme di Max Cacitti. 600 iscrits, tancj doc. Max nus à contât che al inizi al controlave ducj i iscrits par viodi se a jerin vêrs cjargnei: «Il gno al jere un grup privât – al à dit – dome che o ai tacât a vê richiestis di int di fûr, ma cu la Cjargne tal cûr…e no ai plui podût dî di no a nissun». Al à fondât il grup par fâ viodi che la sô int i ten al puest dulà che e je nassude e al è stuf di sintî a dî che i montanârs a son coiars e ruspiôs. «O sin personis veris e o savìn divertîsi cul pôc che la tiere, ca sù, nus ufrìs».
Valentina Pagani
_________________________________
La classifiche dai plui seguîts
GRUPS
1) Il friulano è una lingua… il triestino un difetto di pronuncia
6.341 iscrits
2) Sei Friulano se…
5.218 iscrits
3) SIAMO FRIULANI
2.268 iscrits
4) I FURLANS DI FACEBOOK
1.979 iscrits
5) J’ ùl bighe, no cjavei!
1.335 iscrits
6) Mior la a cjase a giat che lasasi cume cjans! 1.252 iscrits
7) Educhiamo i triestini all’uso del friulano… 1.111 iscrits
8) Friuli Facebook Network (elenc dai grups furlan su FB) 995 iscrits
9) Chei che cjacarin dome par furlan ancje su feisbuc!!
690 iscrits
10) Tutti quelli che dicono FRIULI con l’accento sulla U e non sulla I
677 iscrits
11) NON SEMPLICI FRIULANI, VERI E PURI CARNICI!!! 582 iscrits
12) Jo o feveli Furlan! 537 iscrits
13) FRIULI-Orgoglio friulano
519 iscrits
14) Friulano a Milano 381 iscrits
15) Dizionario carnico-inglese
367 iscrits
CAUSIS
1) Sosten la Lenghe Furlane! – Support Friulian Language!
4,657 membris
2) FaceBook Translated in Friulian (Furlan) Language
4,287 membris
3) La Patrie dal Friûl 599 membris
FAN CLUB
1) FRICO 12.790 fan
2) «Bon dai mandi» (i fans de tipiche frase furlane) 1.768 fan
3) Carnicats (il grup musicâl rap cjargnel) 870 fan
4) Toni Merlot 828 fan
5) Dario Zampa 706 fan
6) Pengio (il sît dai «furlanisims» par talian) 260 fan
(V. p.)
SPECIÂL – Musis di… Facebook............
Pietro Beinat al è furlan, di Manzan, ma al lavore a Milan, tal cjamp dal marketing. Stant fûr di cjase, al sint une vore la nostalgje pe sô tiere. E si sa, cuant che alc nus mancje, si inventisi di dut par visâsal. Lui al à fondât un grup su Facebook: «Chei che cjacarin dome par furlan ancje su feisbuc!!».


text:
**O sierìn l’an cuntune vitorie: Sapade e torne in Friûl. Si sin batûts dispès bessôi fra ducj in chescj agns, par che chest al sucedès, tal mieç di “lenghis doplis” che a peraulis a sostignivin chest dirit, intant che intai fats a ritardavin il risultât finâl.
**O celebrìn in maniere juste, e nol sucêt dispès, cemût ancje che o celebrìn cu la publicazion dal nestri libri Cuntristorie de Prime Vuere mondiâl 1914-1918 une altre medaiute. Graciis al grant Agnul Floramo par vê zontât un tassel impuartant a dutis lis iniziativis che o vin afrontadis par contrastâ la retoriche talianiste.
**Tant che par Sapade, no vin mai molât.
**Alc al è daûr a cambiâ e il merit al va ancje al cûr dal popul catalan che al à metût in lûs lis contradizions dai stâts centraliscj, de Europe dai banchîrs e dai resonîrs, fasint risaltâ e tornâ a emerzi la nature autoritarie dal regjim spagnûl. Il franchisim nol è muart, cemût che dal rest i rivocs fassiscj e naziscj a dimostrin un pôc dapardut: lis minorancis, tant che la storie e à dimostrât, a saressin lis primis vitimis sieltis.
**Vigjilâ su lis vielis e gnovis formis che il totalitarisim al podarà assumi al vûl dî pai furlans cjapâsi sù in plen e in prime persone ognidun la responsabilitât di gjestî in propri il futûr: chest al significhe autonomie.
**Cheste duncje la gnove sfide, includude chê eletorâl dal an prossim pe Regjon e par comuns impuartants tant che Udin. Il senari si mostre simpri plui clâr tra chei che a sielzaran di inschiriâsi di flanc e di cirî aleancis cui partîts talians, e cui che al sielzarà invezit la strade opueste.
**Chest al è l’element vêr e unic che al discrimine. A ognidun il cjapâsi la responsabilitât che di chê al varà di rindi cont no al nomenât o al elet di turni, ma al popul furlan.
**Il timp des indecisions, dai distinguo leâts dispès a vecjos personalisims al è finît, tant che al è finît ancje chel dal disimpegn, de passivitât.
I sapadins nus àn dimostrât che al è pussibil vinci se si reste unîts in non dal Friûl, pal Friûl. Il rest e je miserie, umane e politiche.
✒ Dree Valcic
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
I emigrants rivâts in Friûl, simpri plui rârs, aromai a son partîts; si son viertis lis scuelis e dut, dopo la polse di Istât al somee rientrât inte norme: une cuiete suturne parcè che si svicinin lis gnots e i frêts dal Invier intant che i lens a son simpri mancul e la cuzine par taponâsi si scurte. Di fat, mi stoi domandant cemût che o larìn indevant in cheste situazion cjamade di brutis sorpresis, cul spavent de mancjance di lavôr, la benzine simpri plui cjare e tassis micidiâls.
La realtât e je cheste: la situazion e pegjorarà. Intant, simpri chês musis a pontifichin te politiche de television. Par plasê tornait cjase; lait a fâ i turnos a cjadene tai capanons, a incatramâ lis stradis te canicule di Avost, a meti jù cops sui cuvierts cuant che e svinte la buere; vivêt dodis mês cu la paie dal operari o cu la minime de pension. Mi sgrisuli ancje a olmâ lis elezions che a vignaran te prossime Vierte: o assistarìn a un spetacul di ilusioniscj. O vivìn fra istituzions fûr di plomp che a pratindin di risolvi une profonde mancjance di valôrs dome cu la monede.
Baroniis ritiraitsi; par plasê lassait strade a la zoventût; voaltris o vês sbaliât; vadì che i zovins si compuartaran miôr.
Cumò mi domandi cemût che la nestre int e cjatarà il cjaveç in chest nevrotic gjespâr. Cemût si salvaraial il nestri Friûl? No midiant des istituzions, ancje se a coventin; la sô fuarce e sarà ancjemò une volte tes personis di ogni dì. No crôt te umanitât dai aparâts; no crôt tal furmiâr des leçs; no crôt tune burocrazie che e scjafoie; no crôt tai proclamis dai studiâts; no crôt tun stât al servizi dal citadin… O crôt ancjemò tal valôr des singulis personis; o ai fiducie ancjemò tai Furlans che a san patî pai valôrs.
Mi disaran populist o iludût, ignorant o fûr de realtât; ma rifletint su la storie, no son i sorestants che a àn salvât cheste tiere; se il nestri popul al sorevîf, al è merit de int e des sôs cualitâts.
Tal taramot dal 1976, lis istituzions a àn dade une man, ma la ricostruzion e je nassude des capacitâts, de grinte, dai scombatiments dai paîs.
A disin che vuê, nô no vivìn tun taramot, ma si cjatìn inte tierce vuere mondiâl.
Cuant che dal 1917 a Cjaurêt al fo spacât il front talian, a partirin dal Friûl sui 120.000; fra di lôr e jere ancje la famee di gno nono Zuan, che sierât il clostri di cjase si è metût par strade puartant cun se une piece di formadi e une piçule Madone di Lourdes; a jerin i simbui de sorevivence dal cuarp e de anime. O varìn simpri plui dibisugne di personis cussì: prontis a scombati pal lavôr e pal pan e ben plantadis tai valôrs dal spirt. ■
pre Tonin Cjapielâr
MEDITANTLIS TAL SO CÛR. O crôt ancjemò te int............
I emigrants rivâts in Friûl, simpri plui rârs, aromai a son partîts; si son viertis lis scuelis e dut, dopo la polse di Istât al somee rientrât inte norme: une cuiete suturne parcè che si svicinin lis gnots e i frêts dal Invier intant che i lens a son simpri mancul e la cuzine par taponâsi si scurte. Di fat, mi stoi domandant cemût che o larìn indevant in cheste situazion cjamade di brutis sorpresis, cul spavent de mancjance di lavôr, la benzine simpri plui cjare e tassis micidiâls.


text:
I “Robin Hood” s soraps a àn tacât domandis provocatoriis su cartei stradâi_ Just tal timp dal campionât des minorancis europeanis al è stât rivelât uficialmentri che unis dozenis di cartei stradâi bilenghâi a scuegnin jessi sostituîts tal distret di Bautzen / Budyšin in Gjermanie. La reson e je dispès che si cjatin erôrs te traduzion dai toponims in lenghe di minorance sorabe.
I cartei a vegnin sostituîts_ “Su 78 cartei stradâi e tabelis la lenghe sorabe e manjce o e je mâl tradusude”, al à dit il puartevôs dal guvier de regjon bilenghâl Gernot Schweitzer. Nol è ancjemò sclarît cetant segnâi a scuegnin jessi sostituîts o rielaborâts. Dome te comun di Göda / Hodźij cu circje 3.200 abitants a àn cjatât un totâl di 60 errôrs.
Adesîfs tacâts su la segnaletiche mâl tradusude_ Scognossûts ativiscj a àn tal mês passât tacât adesîfs su cartei monolinguâi. Sul adesîf si cjate la scrite bilenghâl sorap-todesc “a serbsce – und sorbisch? ” che e vûl dî “e par sorap?”
I autôrs di cheste azion a vuelin restâ anonims par evitâ eventuâls sanzions de polizie. La stampe sorabe e à batiât il grop” i Robin Hood soraps ” parce che il grop al à tacât la domande “provocatorie” dome su cartei monolinguâi «O volìn indusi a pensâ sul puest”. Cu la lôr domande i iniziadôrs anonims a fasin riferiment al paragraf 10 de leç su la tutele dal popul sorap. La leç e stabilìs che «… tal teritori di minorance dute la segnaletiche e scuen jessi par todesc e par sorap.»
Il President de plui grande organizazion sorape «Domowina» www.domowina.sorben.com Dawid Statnik al viôt paralêi in altris regjons de Europe: «Tal Paîs dai Wales e te Bretagne, lis minorancis a àn vût sucès cun azions similis e àn tirât la atenzion dal public su lis problemis dal bilinguisim. Cussì o pensi che cheste proteste e podedi vê come risultât ancje alc di pusitîf». ■
JANEZ ERAT
SASSONIE. Sassonie: Toponims soraps tradusûts malementri............
I “Robin Hood” s soraps a àn tacât domandis provocatoriis su cartei stradâi_ Just tal timp dal campionât des minorancis europeanis al è stât rivelât uficialmentri che unis dozenis di cartei stradâi bilenghâi a scuegnin jessi sostituîts tal distret di Bautzen / Budyšin in Gjermanie. La reson e je dispès che si cjatin erôrs te traduzion dai toponims in lenghe di minorance sorabe.


text:
… A CENT’ANNI DALLA SUA NASCITA
Nassût intal 1911 a Monaco di Baviera, Giovanni Toffolo clamât Anzil al ere di gjenitôrs furlans tant che intal 1916 al torne in Friûl a Tarcint. Al discuvierç le so passion par piture cuant al incuintre Fiorenzo Tomea, pitôr venit, dulinvie pal servizi militâr. Al tache dipenzint rosis, naturis muartis e paisaçs e intant de vuere, cuant che al ere partesan, al madurìs une gnove sensibilitât par lis soferencis de int, deventant un precursôr dal neorealisim. In chest periodi ( 1946 – 1956 ) dipenzarà “La famiglia del licenziato“, un dai so miôr lavôrs. ( Lu si viôt intal video al minût 01:04” )
Look at… the movie: “I personaggi di Anzil”
😎
… IL PATRIARCA MARQUARDO – EPIFANIA 2012
Intal 1077, sot dal imperadôr Indrì cuart, al è nassût il Friûl cul non di PATRIE DAL FRIÛL. In chel timp il patriarcje al ere ancje cont. Dal 1077 indenant, il Friûl al è un stat tant indipendent che al à ancje un parlament e il patriarcje al ere il president e al ere obleât a ubidî a ce che il parlament al decideve. I nestri patriarcjis a vignivin ducj de Germanie e a jerin int di prime categorie. Intal 1366 e riverà a Cividât MARQUART, un patriarcje di Ausburg, une vore bulo, omp di ciâf, di culture, avocat dai plui grancj dal so secul che nus à dât lis “CONSTITUTIONES PATRIAE FORIJULII“. Savêso ce che al vûl dî? Il codiç dal Friûl che al durerà a dilunc fin tal 1797. Intant che il parlament al durarà fintremai al 1420 cuant je rivade Vignesie, che nus à metut sot e il patriarcje lu à privât dal podê civîl. E intal puest dal patriarcje e à mandât un lutignint, che si è metût a stâ a Udin. Al è par chel che a Udin a àn scomençat a fevelâ venit, par sintîsi di valôr.
Look at… the movie: “IL PATRIARCA MARQUARDO – EPIFANIA 2012 @ Cividale del Friuli ( UD )”
…WELCOME 2012 !
I WISH ALL CLIMBERS, SKATERS AND KAYAKERS ALL OVER THE WORLD A HAPPY NEW YEAR !
Un proposito e una riflessione x iniziare bene il 2012.
Il proposito è quello di “combattere la povertà e costruire la PACE“, cercando di contrastare l’attuale tendenza ad accumulare la ricchezza nelle mani di pochi e andando verso forme di convivenza sociale che permettano a tutti di vivere in modo dignitoso.
La riflessione è invece tratta dalla saggezza orientale:
“L’attività della natura umana non finisce mai; quando arriva ad una fine, ricomincia di nuovo. Quindi può andare avanti in perpetuo. Quando una ruota ha un asse su cui girare, può andare lontano. L’attività della Natura è una, senza deviazioni; perciò non commette errori.
Quando l’energia del cielo discende e l’energia della terra sale, yin e yang comunicano, e lo stesso fanno la miriade di esseri. Quando gli uomini illuminati rivestono alte cariche, gli uomini meschini scompaiono; questa è la Via del cielo e della terra.”
😎


text:
La Bibie in dutis lis sôs traduzions al è il libri plui let tal mont, la stime e je di 4 miliarts di copiis. Un câs che si repliche ancje intune piçule lenghe come il furlan.
Tai agns Otante, finide la traduzion di bande di Pre Checo Placerean e pre Toni Beline (viôt la storie de traduzion a pagjine 2 e 3), si decît di publicâle intune edizion siore di 8 volums ilustrade, cjapant su imagjinis dal patrimoni iconografic presint tes bibliotechis e glesiis furlanis. L’editôr che al cjape sù cheste sfide al è Ribis e ai 22 di Jugn 1984 li dal Palaç de Provincie di Udin e ven presentade uficialmentri la Bibie par furlan. E je une version par cure des diocesis furlanis, però.
La prime edizion “uficiâl” dopo dal imprimatur de CEI (Conferenze Episcopâl Taliane) a firme dal cardinâl Riuni dai 18 di Novembar dal 1997 e je par cure dal Istitût Pio Paschini: ai 2 di Dicembar dal 1997 lis diocesis di Gurize, Pordenon e Udin a firmin la presentazion de Bibie par furlan in volum unic in version pratiche di 2600 pagjinis a doi colôrs. Il Pio Paschini al è un istitût fondât cu la partecipazion des trê diocesis pe promozion e cognossince de storie de glesie in Friûl. La edizion dal 1997 e ven fate in 5000 copiis che a van pe plui part esauridis, tant che si scuen replicâ cuntune seconde edizion intal 1999 di 3000 copiis. «Al moment ancje chês a son scuasit finidis» nus conte il segretari dal Istitût Zuan Pieri Biasat «sù par jù a son aromai 7500 lis copiis vendudis, un sucès editoriâl grandon, no ‘nd è un libri in lenghe furlane che al à mai vût la stesse difusion. L’event de leture continue al à contribuît fasint vendi il dopli des copiis che a levin par solit intun an: tal 2011, duncje, a son 500». La Bibie si cjate in dutis lis libreriis dal Friûl e «se cualchi librerie no le ves e pues contatâ l’Istitût par vêlis, ancje par internet li dal sît www.istitutopiopaschini.it» nus dîs Biasat.
REDAZION
SPECIÂL BIBIE – Il libri plui vendût............
La Bibie in dutis lis sôs traduzions al è il libri plui let tal mont, la stime e je di 4 miliarts di copiis. Un câs che si repliche ancje intune piçule lenghe come il furlan.


text:
Tuut… – Sì, pront. – Pieri? – Sì, o soi jo. – Bundì, jo o ai non Marie – Marie? Marie cui? – I ano robade la machine a lui? – Eh? La machine? Sì, magaricussinò… ma jê cemût fasie a savê? Ise de pulizie? Ce maniere saie jê? O ai a pene fate la denuncje! – Le ai cjolte [...]
Tag: Laurin Zuan Nardin
Dulà lu âstu cjolt chest seglot? Mah! Cui savê! A son agns, agnorums che al è par chenti… salacor za di… puar gno barbe. Mah! A mi samee… E i sameave ben a Pauli. Che chel seglot lui lu cognosseve. E nol jere cussì antigon. Al jere so, al jere stât so, une volte. Lu veve butât vie lui. Cuant [...]
In chê dì la partide e jere za ben inviade cuant che jo, a pene rivât, no ti viodio, di stant ancjemò su la stradele, chel simbinît di un balon traviersâ la strade e rivâ saltuçant fin dongje de cjadreute di nono Gjelin, il teribil nono Gjelin! E devant dai voi o ai za la sene seguitive: il vieli al [...]
Fierice, fiere. Ju nd’ai. …e ju spint! Cussì i veve ridût ai siei amîs cuant ur veve paiât di bevi, par bagnâ la machine gnove, une Hunday. Si viôt dulà che a son i bêçs! Sigûr, ju nd’ai e… ju spint! E jù ducj a ridi. Ma cumò, sul avion, al veve pôc ce ridi. Fierice, fiere. Un par di [...]
Cualchi miluçâr, un piruçâr, dôs vîts, un ulîf, un armelin, doi cjespârs. E po i rosârs, lis vuainis, i cudumars… Covente butât verderame. Une pompe di 12 litris su la schene, cu la man çampe pompâ, cun chê drete direzi. Une pompe no je vonde, a coventin dôs. Alore, par no stâ a meti jù dut il gabion, o clami [...]
No savês cetant che o ai scugnût scuarnassâmi cun lui (cun Lui) par cunvincilu (cunvinciLu)! Nol voleve propi capîle! A muerin intal mont ogni an milions di personis par incidents sul puest di vore, par incuinament, par incidents su lis stradis! Di chestis personis tancj a son fruts di mancul di cinc agns! Cussì a disin lis statistichis. Alore?! Vuelistu [...]
– Puedio? – Mili sul pat de puarte di so copari Gjildo.– Jentre, jentre – Ursule che e je daûr a messedâ la polente, pleade jù sul spangar.– Ce frêt, ce frêt!– Eh, no sta dîmi, o ai cjapade une disfredade jo! Che a son doi dîs che o soi plene di rafredôr!– Ma il copari? Nol è? O ai [...]
Lu clamavin Zuanat. Par vie che nol jere cuissà ce biel, che nol lave in glesie e che al jere comunist. Prove tu lavore inte fornâs di un scûr a chel altri, dongje il fôr che al ti cuei i polmons! Clelie, invezit, lu clamave Zuanut. Lui, Clelie le veve sposade a sîs di matine, che e jere vignude in [...]
– None, o ai fam! – Miôr fam che no fiere! Un femenon maestôs, doi braçs fuarts, manonis tant che benis, un macet di clâfs simpri picjât tor de curdele dal grumâl, che li e comandave jê e e jere jê che e dave fûr il pan e la polente e il vin, che e tignive dret il tamon di [...]
Doi che a pratindin di jentrâ. Vuê al è puest dome par un. No jere facile par S.Pieri! Massime che un dai doi al businave che lui al veve dirit, che cussì e che culà, insome vierzimi subit! – Sta cuiet, spiete un moment, o vin dute la eternitât, ce presse ise?! Chel altri li, al à la precedenze, i [...]


text:
Amburc
Amburc (tod. Freie und Hansestadt Hamburg) e je une citât logade inte Gjermanie setentrionâl, la seconde par numar di abitants; e je une des dôs citâts-stât de federazion todescje, e il puart plui impuartant dal paîs.
Gjeografie[cambie | modifiche il codiç]
Amburc si cjate tal pont dulà che i flums Alster e Bille a si butin tal Elbe, che 110 chilometris plui a Nord-Ovest al si bute a sô volte tal Mâr dal Nord. E je traviersade di une penze rêt di cjanâi clamâts Fleete; il centri de citât al è circondât dai doi lâcs artificiâi formadis dal Alster: il Lâc Binnenalster (la part di flum che si cjatave dentri lis antighis muris de citât), e il Lâc Außenalster (Alster esterni).
Il puart naturâl si slungje par dute la largjece dal Elbe, principalmentri su la rive meridionâl, chê denant dai cuartîrs di Sant Pauli e Altona.
Lis dôs rivis dal flum a son colegadis par mieç di puints e doi tunei.
Storie[cambie | modifiche il codiç]
Amburc e fo fondade tal IX secul. Intant de ete di mieç e jere un dai plui impuartants membris de Leghe anseatiche e, grazie ae sô posizion, e divignì subite un dai plui impuartants puarts de Europe.
Dilunc de seconde vuere mondiâl e fo colpide cun fuarce dai bombardaments. Vuê e je une des plui impuartantis citâts comerciâls de Gjermanie.
Aministrazion[cambie | modifiche il codiç]
Amburc e je une des dôs citâts-stât todescjis. Il parlament al si clame Bürgerschaft, e il sindic al è ancje il cjâf di guvier (Senat).
Leams esternis[cambie | modifiche il codiç]
- (todesc) Sît istituzionâl de citât


text:
Denunzie cuintri ignoti
Rivade le ore da vendeme, barbe Vigji si veve fat prestâ, di Turo, un brentiel. Lu veve fat poiâ tal sotpuarti dal so curtîl, su cuatri çocjis di pôl, e lu veve jemplât di ue. Tal doman, come in peraule, al jere rivât il nevôt, di cuindis agns, a folcjâle cui pîts. A Vigji no i restave che tignî sot voli la bulidure. Jevât a buinore, al jere jessût di cjase prin di fâ di gulizion e robis che no i cjapi un colp. Dongje il sotpuarti, tiere strafonde e, ca e là, piçulis pocis di aghe rosse come di sanc. Cualchidun, par svindic, o sôl par fâi dispiet, al veve crevât il spinel dal brentiel e dut il most al jere lât pierdût partiere. Di tant che al jere lât in bestie, Vigji al porconave ancje cun blestemis mai sintudis prime e Mariute, in cjase, e veve un bon lavôr dome a segnâsi. Si jere cuietât, un tic, sôl cul pinsîr di lâ dai carabinîrs a denunziâ la robe. Il brigadîr al jere bassarûl, nol cjacarave furlan ma lu capive. Cussì Vigji al veve podût sbrocâ il gnarvôs in te sô lenghe ancje se al veve scugnût di lâ indenant a sucs par dâ il timp al carabînir di voltâ, par talian, le conte e di metile sul sfuei scliçant, cun doi dêts, la tastiere de Olivetti. Firmade la denunzie, Vigji, par fûr, al sameave mancul malcuiet. Tal saludâlu, il brigadîr lu veve preât di no fâ monadis, che il paîs al jere piçul e, di sigûr, i carabinîrs a varèssin cjatât il delincuent. Tornât cjase, a la femine, che jere su lis spinis, i veve nome dit che al veve fate une denunzie cuintri ignoti ma che i varès contât dut dopo. Fâ une denuzie lu veve stracât di plui che svangjâ un strop tal ort e al scugnìve lâ, disore, a polsâ sul jet. Si ere apene pojât che, di abàs, Mariute j à berlât: “Vigji, se aial fat il purcit ch’al à une grande scussade su la cuesse?”
di Franco Vigo


text:
O sin i fruts di seconde e us contin ce che o vin fat par preparâ la fieste di fin da l'an scolastic.
Volevin fa viodi ai gjenitôrs dut il lavôr fat durant l’an su la musiche e i colôrs.
O erin partîs di lontan, parcè che o vin scuviert ce che sunavin i oms de preistorie, i struments che a costruivin, o vin scoltât i suns che o podin fâ cul nestri cuarp, i suns che o sintin tal mont ator ator.
Cun la mestre Letizie, la nestre insegnant di musiche, o vin imparât a scrivi i rumôrs e i suns.
Dopo vin piturât e cognossût un poc ale volte ancje i colôrs, e vin tornat a cjalà tancj cuadris di pitôrs par viodi cemût che lôr ju an doprâts.
Il nestri preferît al è, ancje par chest an, Mirò che za o vevin cognossût l'an passât: o vin fat parfin un “libri”su di lui!!!
Cussì o vin sielzût doi cuadris, (parcè che si lavorave in doi grups di nô) e ju vin tornats a fâ … cuasi come chei vêrs.
Lavorant insieme si dà ognidun un tocut di nô e dal nestri savê fâ cussì o vin dividût ancje i cuadris in tocs, come un rompicjâf, e ju vin tornâts a tacà la zornade da la fieste par fa viodi che ducj insieme o podin fa … GRANDIS ROBIS!!!!


text:
RITUÂL DAI SACRIFICIS
1 1 Il Signôr al clamà Mosè e, de tende de cunvigne, i disè: 2 “Feveliur ai israelits e dîsiur: Cuant che un di vualtris al volarà fâi une ufierte al Signôr, i ufrissarà besteam grant o minût.
Olocauscj
3 Se l’ufierte e je un olocaust di besteam grant, al ufrissarà un mascjo cence pecjis; jal ufrissarà biel jentrant de tende de cunvigne, par vê la benevolence dal Signôr. 4 Al metarà la man sul cjâf de vitime e chê e sarà acetade a pro di lui, par fâ par sè une funzion di espiazion. 5 Podopo al sacrificarà il nemâl denant dal Signôr e i predis, fîs di Aron, a ufrissaran il sanc e lu sborfaran torator dal altâr che al è te jentrade de tende de cunvigne. 6 I gjavaran la piel al nemâl e lu fasaran a tocs. 7 I fîs dal predi Aron a metaran il fûc sul altâr e a metaran lens sul fûc; 8 po i fîs di Aron, predis, a metaran i tocs, il cjâf e il gras sui lens e sul fûc che al è sul altâr. 9 Al lavarà cu l’aghe i budiei e lis talpis; po il predi al brusarà dut sul altâr a mût di olocaust, sacrifici consumât dal fûc, bonodôr che i plâs al Signôr.
10 Se la ufierte e je un olocaust di besteam minût, piore o cjavre, al ufrissarà un mascjo cence pecjis. 11 Lu sacrificarà de bande a miegegnot dal altâr, denant dal Signôr, e i predis, fîs di Aron, a sborfaran il sanc torator dal altâr. 12 Lu pararà a tocs, cul cjâf e cul gras, e il predi ju metarà sui lens slargjâts sul fûc dal altâr. 13 Al lavarà cu l’aghe i budiei e lis talpis; po il predi al ufrissarà dut e lu brusarà sul altâr, olocaust, sacrifici consumât dal fûc, bonodôr che i plâs al Signôr.
14 Se la sô ufierte al Signôr e je un olocaust di ucei, al ufrissarà tortorelis o colomps. 15 Il predi ju ufrissarà sul altâr, ur cjonçarà il cjâf, che lu fasarà brusâ sul altâr, e il sanc al sarà sborfât sul flanc dal altâr. 16 Podopo i tirarà vie il sgrasalâr cun dute la porcarie dentri vie e le butarà a jevade dal altâr, là che al è il fûc pes cinisis. 17 Si smiezarà l’ucel cjapantlu pes alis ma cence distacâlu, e il predi lu brusarà sul altâr, sui lens che a son sul fûc, a mût di olocaust, sacrifici consumât dal fûc, bonodôr che i plâs al Signôr.


text:
Jentrade storiche
1 1 Chestis a son lis peraulis dal libri che Baruc, fi di Nerie fi di Maasià, fi di Sedecie, fi di Asadie, fi di Chelkie, al scrivè in Babilonie 2 tal cuint an, ai siet dal mês, cuant che i caldeus a àn cjapade Gjerusalem e le àn brusade cul fûc. 3 Baruc al leiè lis peraulis di chest libri presince di Jeconie, fi di Joiakim, re di Gjude, e presince di dut il popul vignût par sintî a lei il libri; 4 presince dai grancj, dai fîs dal re e dai anzians e presince di dut il popul, dal plui piçul al plui grant: ven a stâi di ducj chei ch’a vivevin in Babilonie ad ôr dal flum Sud. 5 Lôr a vaivin, a zunavin e a preavin denant dal Signôr. 6 A cjaparin sù ancje un pôcs di bêçs seont lis pussibilitâts di ognidun 7 e ju mandarin a Gjerusalem, a Joiakim, fi di Chelkie, fi di Salom, il predi, a chei altris predis e a dut il popul ch’al jere cun lôr a Gjerusalem. 8 Cuant che Baruc al cjapà i vâs de cjase dal Signôr, ch’a jerin stâts puartâts vie dal templi, par tornâju a puartâ te tiere di Gjude, si jere ai dîs di Sivan: a jerin vâs di arint che ju veve fats tornâ a fâ Sedecie, fi di Gjosie, re di Gjude, 9 dopo che Nabucodonosor, re di Babilonie, al veve depuartât di Gjerusalem e menât in Babilonie Jeconie, i princips, i artesans, i sorestants e il popul de tiere.
Racomandazion
10 Ur mandarin a dî: Ve: nô us mandìn bêçs; comprait parie olocauscj, sacrificis pai pecjâts e incens; fasêt une oblazion e ufrîtle sul altâr dal Signôr, nestri Diu. 11 Preait ancje pe vite di Nabucodonosor, re di Babilonie, e pe vite di Baldassar, so fi, par che i lôr dîs su la tiere a sedin come i dîs dal cîl; 12 che il Signôr nus dedi fuarce e nus fasi lûs tai nestris vôi par ch’o podìn vivi sot l’ombrene di Nabucodonosor, re di Babilonie, e sot l’ombrene di so fi, Baldassar, di mût ch’o podìn servîju par tancj agns e cjatâ gracie denant di lôr. 13 Preait ancje par nô il Signôr, nestri Diu, parcè che o vin pecjât cuintri dal Signôr, nestri Diu, e fint a vuê la rabie dal Signôr no si è slontanade e nancje la sô ire cuintri di nô. 14 Leiêt chest libri che us mandìn; fasêtlu lei a fuart te cjase dal Signôr in dì di fieste e in altris dîs ch’a ledin ben.
La confession
La preiere d’Israel in esili
15 Poben o disarês:
Al Signôr, nestri Diu, la justizie; a nô invezit la vergogne de nestre muse, come in cheste dì, pai oms di Gjude e pe int di Gjerusalem, 16 pai nestris rês e pai nestris sorestants e pai nestris predis, pai nestris profetis e pai nestris vons, 17 parcè che o vin pecjât devant dal Signôr, 18 i vin disubidît e no vin scoltade gran la vôs dal Signôr, nestri Diu, cjaminant cui siei comandaments che il Signôr nus veve metûts devant. 19 De dì che il Signôr al à fat saltâ fûr i nestris vons dal Egjit fint in dì di vuê o sin stâts cjaviestris cuintri dal Signôr, nestri Diu, e no vin volût scoltâ la sô vôs. 20 Pa la cuâl nus son plombadis intor lis disgraciis e la maludizion che il Signôr i veve professadis a Mosè so famei la dì ch’al à fat saltâ fûr i nestris vons de tiere dal Egjit par dânus une tiere là ch’a spissulin lat e mîl, come che vuê al sucêt. 21 Nô no vin scoltade la vôs dal Signôr, nestri Diu, in dutis lis peraulis dai profetis che nus veve mandâts, 22 ma o sin lâts ognidun daûr de vois dal so cûr trist, servint dius forescj e fasint ce ch’al è mâl pai vôi dal Signôr, nestri Diu.


text:
Al è jessût il bant di concors pe VI edizion dal premi bienâl di poesie Nelso Tracanelli, organizât dal Comun di Sant Michêl sul Tiliment, cul patrocini di Associazion “La Bassa”, Societât Filologjiche Furlane, EFASCE, CUF di Udin, “Centro Studi Paolo Pasolini”, CIRF, Provinciis di Vignesie, Pordenon e Udin, Regjon Venit e Friûl-Vignesie Julie.
Il premi, che al intint memoreâ e promovi la figure e la opare di Nelso Tracanelli (1934-2002), al à dentri une sezion in lenghe furlane (di cualsisei variante locâl) e une in lenghe taliane.
Si pues partecipâ a dutis dôs lis sezions, li che i concorints a podaran presentâ no plui di trê poesiis che a vedin al massim 30 viers par ognidune. Lis composizions a varan di jessi ineditis.
Par dutis dôs lis sezions il prin premi al è di 1.000 euros, secont e tierç di 500 e 300 euros.
Par cui che al à voie di partecipâ, e je une cuote di 10 euros par spesis di segretarie e il tiermin al è ai 30 di Setembar dal 2015.
La premiazion si davuelzarà ai 20 di Dicembar.
Te ultime edizion dal 2013, il vincidôr de sezion furlane al è stât Antonio Cosimo De Biasio di Cordenons cu la poesie “A tìro sempre ario uvì de me”.
Par vê informazions o viodi il regolament complet, rivolzisi ae biblioteche comunâl “Nelso Tracanelli” di San Michêl sul Tiliment, vie Piave, n. 2, tel. 0431-50020 fax 0431-512980, direzion di pueste eletroniche biblioteca@comunesanmichele.it, o pûr viodi sul sît dal Comun: www.comunesanmichele.it
CUI JERIAL NELSO TRACANELLI
Mestri elementâr di Sant Michêl sul Tiliment, poete e scritôr, conseîr dal so Comun e de Filologjiche, tra i fondadôrs de Associazion “La Bassa”, al è stât un dai prins a movisi par fâ tornâ in Friûl il Mandament di Puart e in particolâr il so Comun di nassite, Sant Michêl. ❚
✒ Redazion
Seste edizion dal premi bienâl di poesie “Tracanelli”: la consegne pai 30 di Setembar............
Al è jessût il bant di concors pe VI edizion dal premi bienâl di poesie Nelso Tracanelli, organizât dal Comun di Sant Michêl sul Tiliment, cul patrocini di Associazion “La Bassa”, Societât Filologjiche Furlane, EFASCE, CUF di Udin, “Centro Studi Paolo Pasolini”, CIRF, Provinciis di Vignesie, Pordenon e Udin, Regjon Venit e Friûl-Vignesie Julie.


text:
Parcè une aziende, un produtôr, une cjadene di cumierç decidino di doprâ la marilenghe par promovi e par fâ cognossi i lôr prodots? Trops lu fasino pardabon? Trops crodino e trops invezit no badino ae impuartance che une sielte dal gjenar e podarès vê?
Al è za di cualchi an in ca che si fevele tune suaze di metude in vore di politiche linguistiche di fâ marketing par furlan e dai efiets positîfs che la lenghe e à tal sburtâ la economie locâl. O vin provât a fâ une piçule inchieste par viodi a ce pont che o sin. Se al è facil cjatâ aziendis cun non furlan o che a àn doprât la marilenghe par nomenâ i prodots (o ricuardìn la publicazion «Marketing Furlan» di Anna Bogaro, editade de Cjamare di Cumierç di Udin e «Comunicazione in lingua locale e percezioni dei consumatori», une ricercje de Universitât di Udin par cure di Sandro Sillani), si fâs plui fature a tirâ fûr cui che al à il coragjo di promovi la sô aziende fûr par fûr par furlan. Ma no si sin rindûts e alc o vin cjatât.
DE MALTE AL MALT_ La Birra di Meni e je produsude tal Friûl di soreli amont, a Cjavàs, di Domenico Francescon, Meni juste apont. Lui al à dit che nol à vût nissune sorte di fastidi a meti su la etichete la version furlane dal so non, ancje parcè che lu àn simpri clamât cussì. Meni che di mistîr al faseve l’impresari edîl, cumò che al è in pension al è passât «de malte al malt» e al fâs biris stagjonâls, doprant cjastinis, coce, cjariesis e ogni tot al prove a fânt une gnove cuntun risultât simpri di cualitât… Di fat, chei che le àn cerçade a sigurin che e je propit buine. Meni al à sielt di dâ a ogni gnove produzion il non dai borcs dal so paîs: Siriviela, Runcis, Comatârs, Pirinat, Centis e Marals. La ispirazion i è vignude de poesie «Il gno paîs» di so fradi Osvaldo Francescon. Ta chescj viers si cjatin ancjemò lis denominazions origjinaris dai borcs che cumò a àn invezit nons talians e modernis. La int di li e je simpri in spiete che Meni si meti in vore par fâ une gnove bire cu la sperance che e sedi la volte buine par vê chê personalizade cul non dal propri borc. Lui al dîs che al à fat cheste sielte cun chê di valorizâ un teritori li che si fevele une variant di furlan particolâr. Il biel al è che nol vent dome chi in Friûl ma ancje fûr dai nestris confins, e cumò al vûl doprâ la marilenghe ancje tal sît internet (www.birraartigianaledimeni.it) li che di fat in curt si podarà lei par furlan, talian e inglês le storie di cemût che il muradôr Meni al à dât vite al so sium.
CARTELONS_Simpri fevelant di bire, e vâl la pene di ricuardâ lis dôs campagnis publicitariis de San Souci: chê dal 2001-2002 «Dome il non al è forest» e chê dal 2003-2004 «L’om al è fat pal 70% di aghe. I furlans ancje di malt e urtiçon». La aziende e à fat la stesse iniziative doprant ancje il venit, stant che e à la plui part dal so marcjât concentrât in Friûl Vignesie Julie e in Venit. Une decision peade ae strategjie di presentâsi tal teritori li che si vent doprant la lenghe dal puest, par svicinâsi al client.
UN CAFÈ DI AUR_Cheste e je sù par jù ancje la filosofie de Oro Caffè s.r.l. cun sede a Tavagnà, ma la sensibilitât pal teritori e pe lenghe che i sta daûr e je difarente. La Oro Caffè tal 2006 e à metût fûr tai bars de aree furlanofone li che si dâ fûr il lôr cafè, cartei par judâ a ordenâlu par furlan: «un cafè curt – un cafè lunc intune cjicare frede – un cafè curt intune cjicare grande maglât frêt…» e v.i. Chiara De Nipoti, socie e presidente dal Consei di Aministrazion, nus à dit che «chest al è il rispiet che la aziende e à tai confronts dal client, lant daûr aes sôs usancis, ai mûts di fâ e aes tradizions. O pensìn che il lengaç al sedi un element impuartant tal rapuart cu la int». Po dopo e zonte che «La motivazion di fonde e je chê di svicinâsi a la int dal puest: o vin cartei che a puedin sei lets par furlan in Friûl, par talian in chês altris regjons de Italie, par todesc in Gjermanie, par inglês in Americhe e tal Ream Unît». Chescj cartei ca a son ancjemò ator, nus à dit la De Nipoti, e à sierât cuntune riflession personâl: «Il furlan al è identitât, mût di jessi, al pant i valôrs di une tiere, lis mês origjins e la mê storie».
Fin cumò chei doi – trê esemplis ripuartâts a fevelin di lenghe tant che mieç par peâ il prodot al teritori o par metisi a pâr de int dal puest e jenfri lis riis si lei ancje un sens di braure pes lidrîs. Di dut chest però al samee che no vegni fûr ancjemò une cussience convinte dal valôr de marilenghe tal cjamp de comunicazion publicitarie, ancje se a son di preseâ lis sieltis fatis di chei che o vin scrit ta cheste prime pontade, se o pensìn invezit che la plui part dai imprenditôrs di chenti a samein nancje cjapâ in considerazion di proponisi sul marcjât doprant il furlan. Za ricognossi che chi si fevele altri rispiet al talian al è un pas indenant, ma nol è avonde! (Inchieste/1, e va indevant)
Elena Zanussi
ATUALITÂT – Promovi la aziende in marilenghe Inchieste/1............
Parcè une aziende, un produtôr, une cjadene di cumierç decidino di doprâ la marilenghe par promovi e par fâ cognossi i lôr prodots? Trops lu fasino pardabon? Trops crodino e trops invezit no badino ae impuartance che une sielte dal gjenar e podarès vê?


text:
LIBERAZION DAL EGJIT
ISRAEL IN EGJIT
1 1 Ve chi i nons dai israelits che a son lâts jù in Egjit cun Jacop; a son lâts jù ognidun cu la sô int: 2 Ruben, Simeon, Levi e Gjude, 3 Issacar, Zabulon e Beniamin, 4 Dan e Neftali, Gad e Aser. 5 La gjernazie di Jacop a jerin in dut setante personis. Josef, invezit, al jere za in Egjit.
6 Po Josef al murì e, compagn di lui, ducj i siei fradis e dute chê gjenerazion. 7 I israelits a cresserin e si multiplicarin, si slargjarin di numar e di fuarce, fint a jemplâ dute la tiere dal Egjit.
Scalvitût dai ebreus
8 In Egjit al montà sù un gnûf re, che nol veve cognossût Josef. 9 I disè al so popul: “Cjalait chi la gjernazie dai ebreus: a son plui di nô e ancje plui fuarts. 10 Dai, fasìn ce che al covente par inibîur di cressi ancjemò, senò, in câs di vuere, a laressin a fâ grum cui nestris nemîs. A combataressin cuintri di nô par podê, dopo, scjampâ”. 11 Alore i meterin a Israel sorestants che ju tibiavin fasintiur fâ lis voris plui duris. E cussì al fasè sù pal faraon lis citâts-dipuesit di Pitom e Ramses. 12 Ma plui si ur faseve la vite impussibil e plui il popul si multiplicave e al cresseve di numar: a scomençarin a cjapâ pôre dai israelits. 13 I egjizians a oblearin i ebreus a lavorâ 14 e ur faserin fâ vitis di no crodi cu lis piês voris: preparâ l’argile, fâ il stamp dai modons, dibot dutis lis voris dai cjamps, ogni sorte di voris che ju obleavin metintiur il pît sul cuel.
15 Il re dal Egjit ur disè a lis comaris des feminis dai ebreus, che a vevin non une Sifre e chê altre Pue: 16 “Cuant che lis feminis dai ebreus si poiaran par parturî, cjalait ben lis dôs pieris. Se al è un mascjo, copaitlu; se e je une frute, lassaitle in vite”. 17 Ma lis comaris a vevin timôr di Diu e no faserin ce che ur veve ordenât il faraon e a lassarin in vite ancje i mascjos. 18 Il re dal Egjit lis mandà a clamâ e ur disè: “Parcè vêso fat cussì e lassât in vite i mascjos?”. 19 I rispuinderin al faraon: “Lis feminis dai ebreus no son compagnis di chês dai egjizians: a son plui in podê. Prime ancjemò ch’e rivi la comari, lôr si son biel distrigadis”. 20 Diu ur dè furtune a lis comaris; rivuart al popul, al deventà un furmiâr di int e fuart di fâ pôre. 21 Midiant che lis comaris a vevin vût timôr di Diu, ur dè une gjernazie ancje a lôr.
22 Alore il faraon i dè chest ordin a dut il so popul: “Ogni mascjo che al nassarà butaitlu tal flum; però sparagnait lis frutis”.


text:
“In giambi dal libruz chi mi mandaas, / Io vi mandi, Signoor, un caas seguijt. / Chist è Caas amoroos non plui sintijt, / Fin mo io sool i’ ài mittuu dentri il naas. // Leìlu , donchia, e scriveemi s’a vi plaas / Il suggett e se i viers corrin pulijt, / Accomodaal dovent ch’al è falijt, / Ch’a ad ogni mood anch voo sees di Parnaas.”
Eusebi Stella (Spilimberc, 1610-1671) al è un dai prins poetis de leterature furlane. Al jere un cancelîr e nodâr che, in plui che par furlan, al à vût scrit ancje par talian, par spagnûl e par venezian. No che al sedi un grant poete, il so orizont nol pretindeve tant, ma al è interessant (parie cun Ermes di Colorêt) par vie de testemoneance su la lenghe di za fa cuatri secui e ancje par une sô sgrimie intal costruî il viers e tal creâ situazions. La sô produzion par furlan e je stade definide ‘poesie erotiche’ par vie dai argoments che e trate. E in efiets, il lengaç di Eusebi al è crût e nol lasse masse spazi ae fantasie (che al sedi un câs che ancje une des primissimis composizions poetichis par furlan, il famôs ‘soneto furlan’ al sedi di argoment erotic?). In dut e par dut fi dal so secul, Stella al è bon di passâ di composizions devotis (sicu invocazions ae Madone) a altris lassivis, sicu che a fasin tancj autôrs dal ‘600 (baste pensâ al Marino), secul che al viodeve dut il ben de bande de religjon e dut il mâl fûr de religjon. Duncje, se intai sunets par talian si cjatin reminissencis di Dante e di Petrarca, inte produzion paralele, indreçade a un public di fiducie (e jere ative la Incuisizion…), si rive ae ossenitât cence censuris.
Il professôr Pellegrini al studie a font i tescj di Stella, al scrutine ducj i critics che a àn vût fevelât di lui, al met jù un ristret de biografie (e cun chest al corêç ancje imprecisions di critics precedents: par esempli, ancje daûr Wikipedie, al sarès nassût intal 1602), al fâs in sumis une analisi aprofondide dal stîl, de lenghe, de culture e de ideologjie dal poete. E po al ripuarte une sielte dai tescj plui significatîfs. I tocs par furlan a son cuindis, doi di chescj une vore luncs (un 335 viers, chel altri 840).
Un studi rigorôs, di alt nivel, un strument par cognossi, intai siei difiets, ma ancje intai siei merits, un poete che al è jenfri i paris de nestre lenghe.
✒ Laurin Zuan Nardin
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Dree Venier
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Midiant de storie dai cognons furlans, si fâs ancje la storie dal nestri Friûl. Chest mês us proponìn i cinc cognons plui frecuents sul elenc telefonic a Udin.
(gjavâts fûr di «I cognomi del Friuli» di Enos Costantini e Giovanni Fantini ed. La Bassa/LithoStampa. O ringraciìn i autôrs pe disponbilitât e pe colaborazion).
RIZZI
Riz al vûl dî un riç di cjavei, ma ancje “riçot” (tal Lunari di Orsaria dal 2001 Rizzi al è Riç te version furlane e ancje cu la version feminine Riça). Il cognon, duncje, al ven di un sorenon. 1498, 21 marzo m.° Giac. Rizzi marangone a Udine.
ROSSI
Cognon fra i plui difondûts in Italie, tant di deventâ paradigmatic: il signor Rossi talian al è tant che il mister Smith dai inglês o il monsieur Dupont dai francês. Al ven di une carateristiche fisiche di persone: il colôr dai cjavei o la ciere de muse. 1301, Jaconusius Rossi a Glemone. A Udin: 1598, 29 marzo patti dotali tra Euridice Rossi del dott. Flaminio e il dott. Berardo Guliota di Udine.
DEGANO
Di dean che al vûl dî “signôr”, “membri anzian di nomine” (a Glemone intal 1334: Nicolus de Bergagna, nostri dean), ma ancje “vuide di une comunitât”, chel che vuê al sarès il sindic. A Udin: 1456, Antonio Decani q. Paolo notaio di Udine.
FERUGLIO
Cognon cetant antîc (1382, 12 agosto Nicolò detto Feruglus peliparius cameraro confrat. dei Battuti di Udine), furlanon, ma di divignince pôc clare. Tantis lis ipotesis: une e dîs che al vegni fûr de peraule piemontese frui (clostri), deventât un sorenon par une persone ruspie; o al podarès vignî de peraule ocitane ferroul o ferrouil, che al vûl dî simpri clostri. O pûr dal latin ferrum (fier), cul sufis diminutîf -eolus/-iolus: se al fos cussì, il significât al sarès il mistîr di fari, ancje chi un sorenon par dî di une persone ruspie. La ultime pussibilitât e je che al sedi un diminutîf dal non di persone Fer, che pal esempli al à dât il cognon Ferro a Mortean.
ZILLI
Zili al jere une variante di Egjidi (tal 1431 a Nimis Egidio ossia Zilio q. Vitore). Il dopli “l” al è parcè che une volte si lave a doprâ tantis letaris doplis ancje li che no coventavin. ❚
COGNONS DAL FRIÛL............
Midiant de storie dai cognons furlans, si fâs ancje la storie dal nestri Friûl. Chest mês us proponìn i cinc cognons plui frecuents sul elenc telefonic a Udin.


text:
Propit inte ore plui scure dal Friûl, cuant che i efiets de “grande depression” prime, e de pandemie dopo, a son daûr a mostrâ debilecis impuartantis inte sô economie e inte sô classe dirigjente, la Universitât dal Friûl e mande un messaç ambigui. E varès di vê, daûr de leç e dal so stes Statût (art.1) ancje “…l’obietîf di contribuî al progrès civîl, sociâl e ae rinassite economiche dal Friûl” (art. 26 L. 546/1977). Ma i ultins Retôrs a son lâts daûr di chest obietîf simpri cuintricûr, cirint di barcjemenâsi tra la mission aziendâl plui tradizionâl, o ben sigurâ didatiche e ricercje, e il dovê di adempî ancje al mandât istitutîf. Il Retôr De Toni al veve provât a passâ la dificile dialetiche, inventantsi il “Cantiere Friuli”. Però cumò, propit intal moment che e je plui bisugne di ricostruzion, di chel “Cantîr” no si viodin plui segnâi di vite. Il Retôr di cumò no si mostre masse disponibil a meti in vore chel mandât, forsit pe pôre di posizions che a sepin masse di “politiche”. Cheste, fin îr, e podeve jessi une spiegazion acetabile ma vuê – dopo de lauree Honoris Causa al Sotsegretari di Stât dotôr Franco Gabrielli – no baste plui. Cheste decision, di fat, e pues vê interpretazions diviersis ma dutis cuntun contignût valoriâl e politic fuart e univoc. Il probleme nol è, dal sigûr, la persone in se che e je degne di stime e di massim rispiet. Il dotôr Franco Gabrielli al è un alt funzionari dal stât, cuntun curriculum ecezionâl (ex cjâf de Digos di Rome, cjâf dal Sisde, responsabil de Protezion civîl, prefet, cjâf de Polizie e cumò sotsegretari cun deleghe sui servizis segrets e la sigurece dal Paîs), che si è distint in compits grivis di ordin public e di protezion civîl post disastri, ma di une prospetive che si pues definî “di emergjence” e “siguritarie”. No si vûl sostignî, che al sedi clâr, che cheste prospetive – che e à di jessi garantide dal stât – no mereti ancje di jessi ricognossude e premiade in sede academiche. Ma si vûl sostignî, invezit, che nol varès di tocjâ in maniere primarie ae Universitât dal Friûl fâsi paladine di chest. Cheste, di fat, par coerence valoriâl, e varès, prime di dut, di onorâ une vision dal stât opueste a chê “siguritarie” e “di emergjence”. In tiermins cetant semplificâts, o podaressin dî che la lidrîs dal Model Friûl e de Universitât dal Friûl – che e je la citade leç di ricostruzion – e valorize une idee di stât e di democrazie che a vegnin dal bas, de polis (no dome la Universitât e ven domandade dal popul furlan, ma saressial mai stât un Model Friûl cence i intervents storics di Glesie Furlane e cence dal rûl fondamentâl dai Comitâts des tendopolis?). La lidrîs siguritarie e fâs riferiment, invezit, a une idee centralistiche – par no dî autoritarie – dal stât, che e sotlinee plui il “monopoli de fuarce” che l’ûs de partecipazion, de solidarietât e de sussidiarietât. Si à di ricuardâ, par altri, che la Protezion civîl di Bertolaso e Gabrielli, in maniere tant diferente di cemût che al veve operât Zamberletti in Friûl, e à imponût a L’Aquila un regjim cuasi militâr inte vite des tendopolis, e e à poiât chel model trement clamât “Cjasis” (o ancje “new town”) che al à disfat il tiessût sociâl e urbanistic di L’Aquila za tacant de prime fase de ricostruzion. La Universitât dal Friûl e fâs une virade di 180 grâts cuntune sielte politiche e valoriâl cetant fuarte: e cjape sù la lidrîs prefetizie e siguritarie dal stât cuintri chê plui costituzionâl in maniere proprie (il prof. Mario Bertolissi, costituzionalist de Universitât di Padue, al à definît il Model Friûl di ricostruzion tant che la atualizazion plui complete de Costituzion taliane). Il Retôr Pinton al varès di sclarî, duncje, propit inte ore plui scure dal Friûl, ce mai che e vedi a ce fâ la lauree ad honorem a un sotsegretari Gabrielli, dut câs cetant rispietabil, cu lis lidrîs e cui valôrs di fonde de Universitât dal Friûl. ❚
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
✽✽ Di pôcs dîs si son tornadis a vierzi lis scuelis e il nestri pinsîr al pues dome che lâ a chês miârs di fameis che ancje chest an a àn dit di sì al insegnament dal furlan. No cate dut, o zontìn nô, viodudis lis tantis lacunis che, ancjemò vuê, il studi de marilenghe al presente inte sô ativazion pratiche. No molarìn mai di denunziâ chei dirigjents che a scuindin lis domandis intai scansei, che no fasin informazion e che mâl a sopuartin lis domandis rivadis. O chei docents, e e je chê altre muse de medaie, che a svilissin i cors, metint di mieç ae serietât de didatiche la facilonarie de filastrocje.
✽✽ Ancjemò une volte al è il popul, intindût tant che insiemi cussient di personis diviersis tra di lôr, ma cun lidrîs comunis, plui indenant de politiche e des istituzions. La adesion al furlan e dimostre cemût che il ricognossiment de identitât nol sedi peraule vueide o voie inteletuâl, ma propit un ricognossi la realtât, cence tancj zîrs di peraulis o precisazions.
✽✽ Une art straordenarie chê des precisazions che e je daûr a rivâ ai siei nivei massims cuant che in bal a son leçs e decrets che a rivuardin lis minorancis linguistichis dal stât talian. Scomençant de definizion stesse di minorance. Su chest pont preliminâr si à di ribati che il furlan al è la lenghe de maiorance dai abitants di cheste regjon e di chest o varessin di visâsi plui dispès cuant che, cjapâts di un “bonisim pervers”, si drecìn difensôrs di chês altris lenghis presintis sul teritori, masse voltis no ricambiâts in cheste atenzion des lôr associazions e organizazions politichis e economichis.
✽✽ L’ultin câs al rivuarde la Rai e la sô riforme: al Senât e je passade la tutele dome par todescs, francês e slovens. Il fat plui grâf nol è che il stât talian si môf in cheste direzion discriminatorie, no je une novitât, ma une ciertece, ma che i senatôrs furlans no vedin dite une peraule: o compliçs o incapaçs, no si viodin alternativis.
✽✽ Dal rest, chest al somee che al sedi aromai un mût di procedi consolidât, soredut intal partît di maiorance, il Pd: si mostrisi vierts al plurilinguisim ai festivai de Unitât e intes cunvignis, si esprim fintremai la presidence dal orghin istituzionâl massim di poie al furlan, la ARLeF, si apelisi, l’onorevul Pegorer, par che la Italie e ratifichi la Cjarte europeane des minorancis, ma intant si tâs, no si oponisi a un dissen clâr di prevaricazion.
✽✽ E che nol vegni a dî, simpri Pegorer, che dut chest al sucêt parcè che daûr di todescs dal Sud Tirôl, francês de Val di Aoste e slovens dal F-VJ, a son acuardis internazionâi cun stâts forescj. La Cort costituzionâl – cemût che al à visât ben il neu president de Comunitât linguistiche furlane, il sindic di Cjarlins Diego Navarria – e à precisât che “no je ametude nissune discriminazion tra lis dodis lenghis tuteladis de Costituzion”. Dut inte logjiche di ridusi la impuartance, se no fintremai dineâ lis resons des autonomiis speciâls.
✽✽ Intal ultin mês, de distribuzion dai seçs cul Italicum ae riforme des Uti, la cussience di cjatâsi su pe taule un svuacet ae furlane al è palês.
Ae Expo a àn dedicade une zornade al cunin nostran. Cirìn di nol fâ la stesse fin.. ❚
Dree Valcic
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Dirit ae lenghe, dirit ae istruzion, presince des istituzion scolastichis tai paîs, tutele des minorancis e sens de autonomie regjonâl a son cuistions di atualitât ancje te zone de provincie di Udin là che si cjate la minorance slovene. L’argoment al jere za saltât fûr intant de cunvigne sui dîs agns de Leç statâl 38 dal 2001 su la tutele dai slovens, che si è davuelt ai 2 di Avrîl stâts a Malborghet, cuant che la dirigjente dal Istitût comprensîf bilengâl di Sant Pieri dai Sclavons, Živa Gruden, e veve palesât la sô preocupazion su cemût che chel pôc di insegnament dal sloven ta chês altris scuelis, di Resie aes Vals dal Nadison, al sarès in pericul par vie des cussì clamadis razionalizazions previodudis de “Riforme Gelmini”. Pôcs dîs plui tart, ai 7, il Consei comunâl di Taipane al à deliberât ae unanimitât la richieste che e vegni vierte tal paîs la scuele materne e elementâr bilengâl e al à fat compagn, a grande maiorance e dome cuntun vôt cuintri e doi astignûts, il Consei comunâl di Lusevare ai 30 di Avrîl. Cumò la discussion e tocje i timps e lis modalitâts – une scuele par comun o une par ducj i doi? – par passâ pardabon des peraulis ai fats.
Marco Stolfo
ATUALITÂT – Ancje in Provincie di Udin si domandin gnovis scuelis bilengâlsMarco Stolfo
Dirit ae lenghe, dirit ae istruzion, presince des istituzion scolastichis tai paîs, tutele des minorancis e sens de autonomie regjonâl a son cuistions di atualitât ancje te zone de provincie di Udin là che si cjate la minorance slovene. L’argoment al jere za saltât fûr intant de cunvigne sui dîs agns de Leç statâl 38 dal 2001 su la tutele dai slovens, che si è davuelt ai 2 di Avrîl stâts a Malborghet, cuant che la dirigjente dal Istitût comprensîf bilengâl di Sant Pieri dai Sclavons, Živa Gruden, e veve palesât la sô preocupazion su cemût che chel pôc di insegnament dal sloven ta chês altris scuelis, di Resie aes Vals dal Nadison, al sarès in pericul par vie des cussì clamadis razionalizazions previodudis de “Riforme Gelmini”. Pôcs dîs plui tart, ai 7, il Consei comunâl di Taipane al à deliberât ae unanimitât la richieste che e vegni vierte tal paîs la scuele materne e elementâr bilengâl e al à fat compagn, a grande maiorance e dome cuntun vôt cuintri e doi astignûts, il Consei comunâl di Lusevare ai 30 di Avrîl. Cumò la discussion e tocje i timps e lis modalitâts – une scuele par comun o une par ducj i doi? – par passâ pardabon des peraulis ai fats.


text:
Nol è facil fevelâ dal mont musicâl dai Celtis, dal moment che chescj popui indoeuropeans a àn vivût cualchi mileni fa e pôc nus è restât di lôr, se no propri nuie, in riferiment aes pratichis musicâls. Al sarès a ogni mût plui just fevelâ di musichis dai paîs di divignince celtiche, parcè che ogni grup, si crôt, al veve lis sôs usancis specifichis, in funzion de lenghe e dai mûts di trasmission de culture e des diviersis pratichis.
Di fat cumò, cul tiermin musiche celtiche, si intint la musiche popolâr dai paîs cun origjins celtichis, come il Friûl, e dispès la modernitât è a fondût la tradizion musicâl di un popul cun formis plui modernis, tant che il folk, fintremai al rock e al metal, rangjât daûr di struturis al solit leadis aes danzis antighis, come il reel, une danze svelte, il slip jig, pes feminis, la gighe, e altris.
In Friûl, o vin grups che si dedichin a chestis atmosferis musicâls. Par esempli, i Nosisà di Pasian di Prât, grup folk-rock che al cjante par furlan, cun sonoritâts che a evochin lis atmosferis dal mont celtic, autôrs di cinc discs e di un gnûf di prossime jessude. I Carantan, che a fasin musiche tra la popolâr di confin in lenghe furlane e sperimentazions variis che a riclamin ancje i Celtis. Daspò, i Diavent di Udin, cuntun non che al ven de mitologjie celtiche e che purtrop si son dividûts l’an passât. Di sigûr a ’nd è altris, che us invidìn a scuvierzi e a scoltâ, sedi tai lôr discs che in rassegnis de Regjon, chês che a promovin gjenars dal folk aes plui variis formis de world music, come par esempli il Folkest e il Folkclub di Buri. ❚
(Al.Scr.)
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
L’articul 132 de Costituzion taliane, al proviôt la pussibilitât di une comunitât di passâ di une realtât aministrative a une altre. Tal nestri câs, rivâ a passâ al Friûl di difûr, al fâs gole a tancj di lôr, forsit ancje par resons di oportunitât economiche legjislative, ma par podê pandi une reson di tâl fate, al covente mostrâ di vê une storie, une culture e une afinitât plui valide des resons di oportunisim. O vin fat une fevelade cun Alessandro Mauro, puartevôs dal grop che si bat par che Sapade e passi al Friûl.
La regjon dal Venit si è esprimude di resint in maniere positive su la cuistion dal passaç di Sapade a la regjon dal Friûl-VJ, cualis sono stadis lis reazions de int?
Al moment o vin vinçût la semifinâl e o podìn dî di zuiâse, la finâl a Rome. Lis reazions a son stadis di moderade sodisfazion. In tancj no i crodin ancjemò e a scrupulin che il Parlament nol rivarà a fâ une leç che e dedi legjitimitât al passaç di Sapade al Friûl. Dut câs il vôt in regjon al è stât un segn di grande maturitât e di grande inovazion positive tai rapuarts jenfri lis istituzions e il popul.
Il President Zaia al à declarât la sô opinion positive sul dirit pe autodetrminazion des popolazions, ma tal stes timp al à fat scrupulâ che la reson e sedi plui di oportunisim che no di partignince storiche culturâl. Se il Friûl al fos stât une regjon ordenarie, varessiso fat la stesse sielte?
O scuen dî che il partît che al fâs part Zaia, al à simpri sostignût in dutis lis istituzions, la idee che Sappde e podès tornâ a fâ part dal Friûl. Il prin a crodii al è stât il President da provincie di Udin, Pieri Fontanini che o ringrazii.
Dit chest, o pensi che il President Zaia, no jessint stât presint joibe (ai 28 di Jugn date de votazion in Consei regjonâl dal Veint, n.d.a), nol à podût lâ daûr cun suficiente atenzion a lis documentazions che a cjalavin al câs Sapade, ridusint il sô pinsîr a une motivazion dome di nature economiche. Tal 1966, prin des istituzions des Regjons, sedi ordinariis che a statût speciâl, a Sapade si è fate une consultazion dai cjâfsfamee: il 98% di lôr a volevin tornâ cun Udin. Prime dai statûts e je la storie a rispundi.
Ce che o vês fat al è partît dal bas, de int, cualchi aministradôr locâl al è stât pluitost fredut, cemût mai?
Se o tabaìn dai aministradôrs di Sapade o crôt che il lôr ategjament spaurôs al sedi di cirî te urgjence aministrative e a la pôre di no rivâ a gjestî il paîs spietant che a passin agns prin de decision dal Parlament. Il fat che i aministradôrs a vedin di dâ rispuestis imediadis e che la Regjon e tegni la borse des palanchis, ju à sburtâts tune posizion spavide e defilade, mancjant cualchi volte di chel sens civic necessari a sostignî la volontât popolâr.
Si sa che i caratars dai oms a son diferents, cui al nas leon, cui al nas piore. Il nestri moviment al è fat dal popul, ven a stâi 860 leons che a àn votât sì al Referendum… i aministradôrs locâi no si pues dî che a vedin la indule dai leons.
In ogni confront al esist il contraditori, tal vuestri câs cui si isal oponût e parcè?
Formalmentri, in pôcs e isolâts si son oponûts. La oposizion plui tremende e je chê di chei che no crodin che si pues vinci cheste bataie. Chei cuintri a fevelin di senaris indulà che dut il Venit al passi al Friûl o al Trentin.
Il mont politic furlan us aial poiât? E la int furlane us aie sostignût?
Dal mont politic furlan o vin vût une poie grande che no inmagjinavin. Fuarcis politichis e istituzionâls a son cun nô. Par sierâ la cuistion a Rome, a saran propit i politics furlans a jessi determinants. Disìn che a fâ gol cumò a varan di jessi lôr. Nô ju vin metûs denant dal puartîr e se a vuelin, cumò, a puedin sierâ la partide. (O dopri une metafore di balon par omagjâ il bielonon campionât Cjargnel indulà che di 40 agns al zuie il Sapade).
In spiete che Rome e disi alc, cemût imagjinaiso Sapade furlane?
Sappade e je za furlane. Dal pont di viste aministratîf o imagjinin un rapuart plui sempliç e diret cu lis istituzions. Sperìn di jessi part di chê rêt di rapuarts culturâi e economics che vuê o vivìn dome di sbis. Insome, o sarìn a cjase e chel al sarà impuartanton. ■
MAURO DELLA SCHIAVA
SAPADE. Sapade/Plodn che e torne............
L’articul 132 de Costituzion taliane, al proviôt la pussibilitât di une comunitât di passâ di une realtât aministrative a une altre. Tal nestri câs, rivâ a passâ al Friûl di difûr, al fâs gole a tancj di lôr, forsit ancje par resons di oportunitât economiche legjislative, ma par podê pandi une reson di tâl fate, al covente mostrâ di vê une storie, une culture e une afinitât plui valide des resons di oportunisim. O vin fat une fevelade cun Alessandro Mauro, puartevôs dal grop che si bat par che Sapade e passi al Friûl.